SK Úradný vestník Európskej únie C 7/8

Záverečná správa vyšetrovateľa vo veci COMP/F/38.638 – BR/ESBR

(podľa článkov 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 7/05)

Z návrhu rozhodnutia v uvedenom prípade vyplývajú tieto pripomienky:

Predmetná vec bola otvorená po podaní žiadosti o oslobodenie nemeckou spoločnosťou Bayer AG v decembri 2002 a januári 2003 v súlade s oznámením Komisie o oslobodení od pokút a znížení pokút v prípadoch kartelov (oznámenie o zhovievavosti) (1). Nasledovne, bola 27. marca 2003 vykonaná inšpekcia v priestoroch Dow Deutschland GmbH & Co. OHG (v súčasnosti Dow Deutschland Anlagengesellschaft mbH).

Komisia vydala prvý súpis námietok 7. júna 2005. Druhý súpis námietok, ktorý nahradil predchádzajúci súpis sa prijal 6. apríla 2006. Dôvody tejto správy: nové dôkazy poskytnuté vo vyjadrení strán k súpisu námietok a potreba objasniť určité vecné a právne skutočnosti, ako je zrušenie jedného pôvodného adresáta a pridanie nového adresáta.

V druhom súpise námietok Komisia vyjadrila predbežný názor, že nasledujúcich 15 spoločností, ktoré participovali na karteli, porušilo článok 81 Dohody o ES a článok 53 Dohody o EHP.

— Bayer AG

— The Dow Chemical Company, Dow Deutschland Inc, Dow Deutschland Anlagengesellschaft mbH a Dow Europe GmbH.

— Eni S.p.A., Polimeri Europa S.p.A, a Syndial S.p.A.

— Shell Petroleum N.V., Shell Nederland B.V. a Shell Nederland Chemie B.V.

— Unipetrol a.s. a Kaucuk a.s.

— Trade-Stomil Ltd.

— Chemical Company Dwory S.A.

Adresátom súpisu námietok bol umožnený prístup k súboru formou nosiča CD-ROM. Ústne vyjadrenia a dokumenty týkajúce sa uvedenej veci, ktoré boli vypracované v rámci oznámenia o zhovievavosti, boli sprístupnené v priestoroch Komisie. Strany mali oprávnenie robiť si poznámky, vypočuť si nahrávky z pásky a/alebo čítať si dokumenty vypracované Komisiou. Nesmeli si však robiť kópie dokumentov týkajúcich sa predmetnej veci.

Niekoľko strán požiadalo o predĺženie lehoty na odpoveď k súpisu námietok, týmto žiadostiam sa čiastočne vyhovelo. Všetky strany odpovedali načas.

Odpoveď Bayer AG k druhému súpisu námietok obsahovala potenciálne usvedčujúce, ako aj oslobodzujúce prvky. Všetkým stranám bola v súlade s konaním doručená kópia odpovede a boli vyzvané na vyjadrenie ich pripomienok k obsahu.

Väčšina strán požiadala o ústne vypočutie v súlade s článkom 12 nariadenia Komisie (ES) č. 773/2004. Vypočutie sa konalo 22. júna 2006. Všetky strany s výnimkou Trade-Stomil Ltd. sa zúčastnili vypočutia.

Porušenie opísané v súpise námietok bolo zrevidované so zreteľom na písomné a ústne súpisy poskytnuté útvarom Komisie: predovšetkým sa upustilo od námietok vznesených proti dvom adresátom (Chemical Company Dwory S.A. a Syndial S.p.A.) a bola skrátená dĺžka trvania účasti pre tri ďalšie strany (Unipetrol a.s., Kaucuk a.s. a Trade-Stomil Ltd.).

Účasť tretej strany

Manufacture Française des Pneumaticques Michelin (Michelin) pristúpila 22. decembra 2005 ku konaniu ako tretia zainteresovaná strana podľa článku 27 ods. 3 nariadenia Rady (ES) č. 1/2003 a článku 11 ods. 1 nariadenia (ES) č. 773/2004. Spoločnosť bola v súlade s tým informovaná o povahe a predmete konania vo veci a vyzvaná vyjadriť sa, čo následne vykonala. Michelin sa tiež zúčastnil ústneho vypočutia. Michelin bol následne pripustený ako sťažovateľ na základe formálne odôvodnenej sťažnosti podľa článku 5 nariadenia (ES) č. 773/2004 a článku 7 nariadenia (ES) č. 1/2003, ktorá bola podaná 12. mája 2006. Michelinu bola doručená v súlade s článkom 6 ods. 1 nariadenia (ES) č. 773/2004 verzia súpisu námietok, ktorá nemá dôverný charakter, a bol vyzvaný vyjadriť sa. Michelin písomne predložil svoje pripomienky 15. novembra 2006.

Spoločnosti Syndial S.p.A. a Polimeri Europa S.p.A listom z 9. novembra 2006 adresovaným na moju adresu napadli štatút Michelinu ako stažovateľa v konaní a namietali voči právu Michelinu na doručenie verzie súpisu námietok, ktorá nemá dôverný charakter. Listom z 10. novembra 2006 som potvrdil spoločnostiam Syndial S.p.A. a Polimeri Europa S.p.A, že Komisia sa rozhodla udeliť Michelinu štatút sťažovateľa na základe oprávneného záujmu. Vzhľadom na to, že má Michelin ako sťažovateľ štatút, aby mu bola doručená verzia súpisu námietok, ktorá nemá dôverný charakter a vzhľadom na skutočnosť, že útvary Komisie zobrali do úvahy oprávnený záujem na dôvernosti spoločností Syndial a Polimeri, informoval som obe spoločnosti, že ich požiadavka z mojej strany nevyžaduje v predmetnej veci žiadne ďalšie konanie.

Návrh rozhodnutia sa podľa môjho názoru týka iba námietok, ku ktorým dostali strany možnosť vyjadriť sa.

Domnievam sa, že právo na vypočutie sa rešpektovalo v prípade všetkých účastníkov konania.

Brusel, 22. novembra 2006 Karen WILLIAMS

(1) Ú. v. ES C 45, 19.2.2002, s. 3.